Komisijos sprendimas
2001 m. gegužės 2 d.
iš dalies keičiantis Sprendimą 2001/304/EB dėl tam tikrų gyvūninės kilmės produktų ženklinimo ir naudojimo remiantis Sprendimu 2001/172/EB dėl tam tikrų apsaugos priemonių, susijusių su snukio ir nagų liga Jungtinėje Karalystėje
(pranešta dokumentu Nr. C(2001) 1208)
(tekstas svarbus EEE)
(2001/345/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekybos tam tikrais gyvūnais ir produktais veterinarinių ir zootechninių patikrinimų, atliekamų siekiant sukurti vidaus rinką [1], su paskutiniais pakeitimais, padarytais Direktyva 92/118/EEB [2], ypač į jos 10 straipsnį,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką [3], su paskutiniais pakeitimais, padarytais Direktyva 92/118/EEB, ypač į jos 9 straipsnį,
atsižvelgdama į 1964 m. birželio 26 d. Tarybos direktyvą 64/433/EEB dėl sveikatos reikalavimų šviežios mėsos gamybai ir prekybai [4] su paskutiniais pakeitimais, padarytais Direktyva 95/23/EB [5], ypač į jos 6 straipsnio 1 dalies f punktą,
atsižvelgdama į 1976 m. gruodžio 21 d. Tarybos direktyvą 77/99/EEB dėl sveikatos problemų, turinčių įtakos mėsos produktų ir tam tikrų kitų gyvūninės kilmės produktų gamybai ir prekybai [6], su paskutiniais pakeitimais, padarytais Tarybos direktyva 97/76/EB [7], ypač į jos 3A straipsnio 7 dalies antrąją įtrauką,
kadangi:
(1) Komisija, gavusi pranešimus apie snukio ir nagų ligos protrūkius Jungtinėje Karalystėje, priėmė Sprendimą 2001/172/EB dėl tam tikrų apsaugos priemonių, susijusių su snukio ir nagų liga Jungtinėje Karalystėje [8], su paskutiniais pakeitimais, padarytais Sprendimu 2001/318/EB [9].
(2) Sprendime 2001/172/EB draudžiama siųsti iš Didžiosios Britanijos kilusių galvijų, avių, ožkų, kiaulių ir kitų dvikanopių, išskyrus paskerstų iki 2001 m. vasario 1 d., šviežią mėsą ir iš jos pagamintus produktus, jei jie tam tikru būdu neapdoroti.
(3) Todėl Komisija priėmė Sprendimą 2001/304/EB [10] dėl tam tikrų gyvūninės kilmės produktų ženklinimo ir naudojimo remiantis Sprendimu 2001/172/EB dėl tam tikrų apsaugos priemonių, susijusių su snukio ir nagų liga Jungtinėje Karalystėje.
(4) Maltos mėsos ir mėsos ruošinių gamybos ir pateikimo į rinką reikalavimai nustatyti Tarybos direktyvoje 94/65/EB [11].
(5) Aiškumo dėlei yra būtina padaryti keletą nedidelių pakeitimų.
(6) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Komisijos sprendimo 2001/304/EB 1 straipsnis iš dalies keičiamas taip:
1. 1 straipsnio dalyje tarp žodžių "ir" ir "perdirbta" įterpiamas žodis "mėsa".
2. Pridedama penktoji ir šeštoji straipsnio dalys:
"5) Nukrypstant nuo pirmos straipsnio dalies, ne iš Jungtinės Karalystės kilusi šviežia mėsa ir tvarkoma pagal Sprendimo 2001/172/EB 2 straipsnio 2 dalies c punktu, gali būti ženklinama Direktyvos 64/433/EEB I priedo XI skyriuje ir Direktyvos 91/495/EEB I priedo III skyriuje numatytu sveikumo ženklu ir siunčiama iš Didžiosios Britanijos laikantis Sprendimo 2001/172/EB 2 straipsnio 3 dalies nuostatų.
6) 1-5 straipsnio dalyse nurodyta šviežia mėsa - tai Tarybos direktyvoje 94/65/EB, nustatančioje maltos mėsos ir mėsos pusgaminių gamybos ir pateikimo į rinką reikalavimus, apibūdinta malta mėsa ir mėsos ruošiniai."
2 straipsnis
Šis sprendimas skirtas valstybėms narėms.
Priimta Briuselyje, 2001 m. gegužės 2 d.